钦定古今图书集成/历象汇编/岁功典/第079卷
## 钦定古今图书集成/历象汇编/岁功典/第079卷

| 钦定古今图书集成 历象汇编 第七十九卷 |

| |

钦定古今图书集成历象汇编岁功典

第七十九卷目录

重阳部纪事

重阳部杂录

重阳部外编

岁功典第七十九卷

《物原》，“齐景公始为登高。”

《西京杂记》：戚夫人侍儿贾佩兰，后出为扶风人段儒
妻，说“在宫内时，九月九日佩茱萸，食蓬饵，饮菊花酒，
令人长寿。菊花舒时，并采茎叶，杂黍米酿之，至来年
九月九日始熟，就饮焉，故谓之菊华酒。”

《襄阳记》：“望楚山有三名，一名马鞍山，一名灾山。高处
有三邓，刘弘、山简九日宴赏之所也。”

《晋书孟嘉传》：“嘉为征西桓温参军，温甚重之。九月九
日，温燕龙山，寮佐毕集，时佐吏并著戎服，有风至，吹
嘉帽坠落，嘉不之觉。温使左右勿言，欲观其举止。嘉
良久如厕，温令取还之，命孙盛作文嘲嘉，著嘉坐处。
嘉还见，即答之，其文甚美，四坐嗟叹。”

《姑熟记》：“县南十里有九井山，即殷仲文九日从桓公
九井赋诗之所。”

《续晋阳秋》：“宁康三年九月九日，上尝讲《孝经》，谢安侍
坐，陆纳并卞耽执读，谢石、袁宏并执经。”车引，王温摘
句。

《宋书陶潜传》：“潜征著作佐郎，不就，江州刺史王弘欲
识之，不能致也。潜尝往庐山，弘令潜故人庞通之赍
酒具于半道栗里要之。潜有脚疾，使一门生二儿轝
篮舆，既至，欣然便共饮酌。俄顷，弘至，亦无忤也。先是，
颜延之为刘柳后军功曹，在寻阳与潜情款。后为始
安郡，经过，日日造潜，每往必酣饮致醉。临去，留二万”
钱与潜，潜悉送酒家，稍就取酒。尝九月九日无酒，出
宅边菊丛中坐久，值弘送酒至，即便就酌，醉而后归。
《豫章记》：“龙沙在郡北，带江沙，甚洁白，高峻，而陂有龙
形，俗为九日登高处。”

《临海记》：“郡北四十里有湖山，形甚平正，可容数百人
坐。民俗极重九日，每菊酒之辰，䜩会于此山者常至
三四百人。”

《南齐书礼志》：“宋武为宋公，在彭城九日出项羽戏马
台。”至今相承，以为旧准。

《武帝本纪》：永明五年九月己丑，诏曰：“九日出商飙馆，
登高宴群臣。”辛卯，车驾幸商飙馆。馆上所立，在孙陵
冈，世呼为九日台者也。

《建康宫殿簿》：“商飙观在东北十三里，篱门亭后亭墩
上。齐武帝重九日登，以宴群臣。”

《南史萧子显传》：“子显尝为自序云：‘前代贾、傅、崔、马、邯
郸缪、路之徒，并以文章显，所以屡上歌颂，自比古人。
天监六年，始预九日朝宴，稠人广坐，独受旨云：‘今云
物甚美，卿何不斐然赋诗’？诗既成，又降旨曰：‘可谓才
子’。余退谓人曰：‘一顾之恩，非望而至。遂方贾谊何如
哉？未易当也’’。”

《魏书裴粲传》：“粲沉重，善风仪，历正平、恒农二郡太守。
高阳王雍曾以事属粲，粲不从，雍甚为恨。后因九日
马射，敕畿内太守皆赴京师。雍时为州牧，粲往修谒，
雍含怒待之。粲神情闲迈，举止抑扬，雍目之不觉解
颜。及坐定，谓粲曰：‘相爱举动，可更为一行’。粲便下席
为行，从容而出。”

《启颜录》：唐宋国公萧瑀不解射。九月九日赐射，瑀箭
俱不著垛，一无所获。欧阳询咏之曰：“急风吹缓箭，弱
手驭强弓。欲高翻复下，应西还更东。十回俱著地，两
手并擎空。借问谁为此，乃应是宋公。”

《合璧事类》：“唐太宗蓬莱殿九日宴群臣，酒赐湖南新
橘。”

《唐会要》：“贞观十六年九月九日，赐文武五品以上射
于元武门。”

《唐书王勃传》：勃父左迁交阯令，勃往省，道出锺陵。九
月九日，都督大宴滕王阁，宿命其婿作序以夸客，因
出纸笔遍请客，莫敢当。至勃，汎然不辞，都督怒，起更
衣，遣吏伺其文辄报，一再报，语益奇，乃矍然曰：“天才
也！”请遂成文，极欢罢。

《摭遗》：王勃年十三，侍父宦游江左。九月八日，舟次马
当山，遇老叟曰：“子非王勃乎？来日重九，南昌都督命
客作滕王阁序，子有清才，盍往赋之。”勃曰：“此去七百
馀里，今已九月八日矣，夫何复言？”叟曰：“吾助清风一
席。”勃登舟，翼日昧爽抵南昌。

《千金月令》：“重阳之日，必以肴酒登高眺远，为时䜩之
游赏，以畅秋志。酒必采茱萸甘菊以泛之，既醉而还。”
《唐书。李适传》：“凡天子游幸，秋登慈恩浮图，献菊花酒称寿。”

《唐诗纪事》：景龙三年九月九日，中宗幸临渭亭登高，
御制序云：“陶潜盈把，既浮九酝之欢；毕卓持螯，须尽
一生之兴。”人题四韵，同赋五言，其最后成，罚之引满。
是宴也，韦安石、苏瓌诗先成于经野，卢怀慎最后成，
罚酒。

《景龙文馆记》：“景龙三年九月九日，中宗幸慈恩寺，登
浮图，群臣献菊花酒称寿，昭容赋诗。”

《集异记》：明皇天宝十三载重阳日，猎于沙苑，云间有
孤鹤徊翔，上亲御弧矢，一发而中，其鹤则带箭徐坠，
将及地丈许，欻然矫翰西南而逝，万众极目，良久乃
灭。益州城距郭十五里，有明月观焉，依山临水，松桂
深寂，道流非修习精悫者，莫得而居。观之东廊第一
院，尤为幽绝，每有自称“青城道士徐佐卿者，风局清”
古，一岁率三四至观之耆旧因虚其院之正堂，以俟
其来，而佐卿至则栖焉。或三五日，或旬朔，言归青城，
甚为道流之所倾仰。一日，忽自外至，神爽不怡，谓院
中人曰：“吾行山中，偶为飞矢所加，寻已无恙矣。然此
箭非人间所有，吾留之于壁上，后年箭主到此，即宜
付之，慎无坠失。”仍援毫记壁云：“留箭之时”，则十三载
九月九日也。元宗避敌幸蜀，暇日命驾行游，偶至斯
观，乐其佳景，因遍幸道室。既入此堂，忽睹挂箭，则命
侍臣取而翫之，盖御箭也。上深异之，因询观之道士，
皆以实对，即是佐卿所题，乃前岁沙苑纵猎之日也。
佐卿盖中箭孤鹤耳。究其题，乃《沙苑翻飞》，当日集于
斯欤。上大奇之，因收其箭而宝焉。自后蜀人亦无复
有《逢佐卿》者矣。

《旧唐书刘太真传》，“贞元四年九月，赐宴曲江亭。诏曰：
‘卿等重阳会宴，朕想欢洽，欣慰良多，情发于中，因制
诗序。今赐卿等一本，可中书门下简定文词士三五
十人应制，同用清字，明日纳于延英门进来。宰臣李
泌等虽奉诏简择，难于取舍，由是百僚皆和’。”上自考
其诗，以太真及李纾等四人为上等，鲍防、于卲等四
人为次等，张濛、殷亮等二十四人为下等，而李晟、马
燧、李泌三宰相之诗，不加考第。

《玉海》：“贞元十年九月十日戊子，以重阳赐百僚追赏。”
《旧唐书德宗本纪》：“贞元十三年九月辛卯九日，宴宰
臣百官于曲江，上赋诗以赐之。”

贞元十八年九月癸亥，赐群臣宴于马璘山池，上赋
《九日赐宴诗》六韵赐之。

《唐书韦贯之传》：贯之兄绶，德宗时为翰林学士，感心
疾，罢还第，不极于用。九月九日，帝为《黄菊歌》，顾左右
曰：“‘安可不示韦绶’？即遣使持往，绶遽奉和附使进。帝
曰：‘为文不已，岂颐养耶’！”敕自今勿复尔。

《嘉话录》：袁师德，给事中高之子。九日，客出糕谓坐客
曰：“某不忍吃，请诸公宴。”俛首久之。盖以父名高，故不
忍食糕也。

《唐书韦绶传》：“穆宗时，九月九日宴群臣曲江，绶请集
贤学士得别会，帝一顺听。”

《北梦琐言》：李商隐依令狐楚，以笺奏受知相国。既殁，
子绹继有韦平之，拜疏陇西，未尝展分。重阳日，义山
诣宅，于厅事上题诗曰：“曾共山翁把酒卮，霜天白菊
正离披。十年泉下无消息，九日尊前有所思。莫道汉
臣栽苜蓿，还应楚客咏江蓠。郎君官贵施行马，东阁
无由更再窥。”绹睹之惭怅。扃闭此厅，终身不处
抒情诗。宣宗因重阳赐宴群臣，有御制诗，其略曰：“款
塞旋征骑，和戎委庙贤。倾心方倚注，叶力共安边。”宰
臣以下，应制皆和。上曰：“宰相魏谟诗最出。”其两联云：
“四方无事去，宸豫杪秋来。八水寒光起，千山霁色开。”
上嘉赏久之。魏蹈舞拜谢，群寮耸视，魏有德色，极欢
而罢。

《江南野史》：唐尹氏善歌，因重阳与群女戏登南山文
峰，而同辈命之歌，乃颦眉缓颊，怡然一曲，声闻数里。
故俗耆旧云：“尹氏之歌，闻于长安。”

《辇下岁时记》：都城重九后一日宴赏，号“小重阳”
六典膳部节日食料，九日麻葛糕。

《金门岁节》记洛阳，人家重九作迎凉。脯羊肝饼，佩瘿
木符。

《五代史·蜀世家》：王衍尝以九日宴宣华苑，嘉王宗寿
以社稷为言，言发流涕。韩昭等曰：“嘉王酒悲尔。”诸狎
客共以慢言谑嘲之，坐上喧然，衍不能省也。

《幸蜀记》：重阳宴群臣于宣华苑，夜分未罢。衍自唱柳
宗元诗曰：“梁苑隋堤事已空，万条犹舞旧春风。何须
思想千年事，谁见杨花入汉宫。”侍臣宋光溥咏韩曾
诗曰：“吴王自恃秉雄才，贪向姑苏醉绿醅。不觉钱塘
江上月，一宵西送越兵来。”衍闻之不乐，于是宴罢。
《辽史·圣宗本纪》：统和三年闰九月重九，骆驼山登高，
赐群臣“菊花酒”

《宋史仁宗本纪》：“庆历五年九月辛卯，以重阳曲宴近
臣宗室于太清楼。”

一橘，并登第。”

《事交类聚》：韩忠献尝遇重阳，置酒私第，惟欧文忠与
一二执政，而苏明允乃以布衣参其间，都人以为异
礼。席间赋诗，明允有“佳节屡从愁里过，壮心还倚醉
中开”之句，其志气不少衰。

《李彦平录》：韩魏公在北门，九日燕诸寮佐，有诗云：“不
羞老圃秋容淡，犹有寒花晚节香。”

《退斋雅闻录》：刘拱卫远，宣和初守祁州，尝接伴北使
李处能。处能谓远曰：“本朝道宗皇帝好文，先人昔荷
异眷，尝于九日进《菊花赋》，次日赐批答一绝句云：‘昨
日吟卿菊花赋，碎剪金英作嘉句。至今襟袖有馀香，
冷落秋风吹不去’。”

《冷斋夜话》：黄州潘大临工诗，多佳句，然甚贫，东坡、山
谷尤喜之。临川谢无逸以书问有新作否，潘答曰：“秋
来景物，件件是佳句，恨为俗氛所蔽翳。昨日闲卧，闻
搅林风雨声，欣然起，题其壁曰：‘满城风雨近重阳’。忽
催租人至，遂败意。止此一句奉寄。”闻者笑其迂阔。
《溪堂集》：潘邠老有“满城风雨近重阳”之句，今去重阳
四《日而雨大作遂以邠老之句续为三绝其最》“满城
风雨近重阳，无奈黄花恼意香。雪浪翻天迷赤壁，令
人西望忆潘郎。”

《铁围山丛谈》：往时川蜀俗喜行毒，而成都故事，岁以
重阳时开大慈寺，多聚人物，出百货其间，号名“药市”
者。于是有于窗隙间呼“货药”一声，人识其意，亟投以
千钱，乃从窗隙间度药一粒，号解毒丸，故一粒可救
一人命。夫迹既叵测，故时多疑出神仙。
《东京梦华录》：九月重阳，都下赏菊，有数种，其黄白色，
蕊若莲房，曰“万龄菊；粉红色曰桃花菊；白而檀心曰
木香菊；黄色而圆者曰金铃菊，纯白而大者曰喜容
菊”，无处无之，酒家皆以菊花缚成洞户。都人多出郊
外登高，如仓王庙、四里桥、愁台、梁王城、砚台、毛驼冈、
独乐冈等处，宴聚前一二日，各以粉面蒸糕遗送，上
插剪彩小旗，掺饤果实，如石榴子、栗黄、银杏、松子肉
之类，又以粉作狮子蛮王之状，置于糕上，谓之“狮蛮。”
诸禅寺各有斋会，惟开宝寺、仁王寺有狮子会，诸僧
皆坐狮子上作法事讲说，游人最盛。下旬即卖冥衣、
靴鞋、席帽、衣段，以十月朔日烧献故也。

《乾淳岁时记》：“禁中例于八日作重九排当，于庆瑞殿
分列万菊，灿然眩眼，且点菊灯，略如元夕。内人乐部
亦有随花赏，如前赏花例。盖赏灯之宴，权舆于此，自
是日盛矣。或于清燕殿缀金亭”，赏橙橘，遇郊祀岁则
罢宴。都人是日饮新酒，汎萸簪菊，且各以菊糕为馈，
以糖肉秫面杂物为之，上缕肉丝鸭饼，缀以榴颗，标
以彩旗，又作“蛮王狮子”于上，及糜栗为屑，合以蜂蜜，
印花脱饼，以为果饵。又以苏子微渍梅卤，杂和蔗、霜、
梨、橙、玉榴小颗，名曰“春兰、秋菊。”雨后新凉，则已有炒
银杏、梧桐子吟叫于市矣。

是日，御前供进夹罗御服，臣僚服锦袄子夹，公服授
衣之意也。自此御炉日设火，至明年二月朔止。皇后
殿开炉节排，当是月遣使朝陵，如寒食仪。都人亦出
郊拜墓，用绵球楮衣之类。

《岁时杂记》：二社重阳尚糕，而重阳为盛，大率以枣为
之，或加以栗，亦有用肉者。

《绍熙行礼记》：“绍熙四年九月重阳节，以疾不过宫。宰
执、侍从、两直、百僚及诸生皆有疏乞过宫。”

《二老堂诗话》：庆元丙辰重九风雨中，七兄约登高于
神冈西喜，因记康与之在高宗时谑词云：“重阳日，四
面雨垂垂，戏马台前泥拍肚，龙山路上水平脐。渰浸
倒东篱茱萸胖，黄菊湿滋滋。落帽孟嘉寻箬笠，漉巾
陶令买蓑衣，都道不如归。”为之一笑，与之自语。人云：
“末句或传‘两个一身泥’，非也。”

韦居听舆福州，旧有谶云：“狮儿走狗吼，状元在门首。”
皆莫晓。至黄朴赐第之年九日，其家相对，屋上瓦狮
坠地，群犬走而吠之，已而黄魁天下。

《清波杂志》：毘陵士大夫有仕成都者，九日药市见一
铜鼎已破阙，旁一人赞取之。既得，问何所用，曰：“归以
数炉炷香环此鼎，香气皆聚于中。”试之果然，乃名“聚
香鼎。”

《金史太祖本纪》：“收国元年九月九日，拜天射柳，岁以
为常。”

《礼志》：“金因辽旧俗，重九日行拜天之礼于都城外。其
制刳木为盘，如舟状，赤为质，画云鹤文。为架高五六
尺，置盘其上，荐食物其中，聚宗族拜之。若至尊则于
常武殿筑台，为拜天所。”

《帝京景物略》：九月九日，载酒具茶罏食榼，曰“登高。”香
山诸山，高山也；法藏寺，高塔也；显灵宫、报国寺，高阁
也。释不登，赁园亭，闯坊曲为娱耳。面饼，种枣栗，其面
星星然，曰花糕。糕肆标纸彩旗，曰“花糕旗。”父母家必
迎女来，食花糕，或不得迎母，则诟，女则怨诧，小妹则
泣。望其姊姨，亦曰“女儿节《笔记》：王元美公以重九母忌，终身不登高。万历甲申
有闰九月，邀余登“《弇山园》缥缈楼。”是日大醉，殊觉有
婆娑之致。

《燕都游览志》：“重九日，敕赐百官花糕宴。”

《四民月令》：“九月九日，可采菊花。”

《齐民要术》“笨麹桑落酒法：预前净划麹，细锉曝干，作
酿池。以槁茹瓮黍米，淘须极净。九月九日日未出前，
收水九斗，浸麹九斗。当日即炊米九斗为馈，下馈著
空瓮中，以釜内炊汤及热沃之，令馈上者水深一寸
馀便止。以盆合头，良久水尽，馈熟极软，泻著席上，摊
之令冷。挹取麹汁于瓮中，搦块令破，泻瓮中，复以酒”
杷搅之，每酘皆然，两重布盖瓮口。七日一酘，每酘皆
用米九斗，随瓮大小，以满为限。假令六酘半，前三酘
皆用沃馈，半后三酘作再馏黍。其七酘者，四炊沃馈，
三炊黍饭，瓮满好熟，然后押出，香美势力，倍胜常酒。
《食谱》：“张手美家重九米锦糕。”

《嘉话录》：为诗用“僻”字，须有来处。缘“明日是重阳”，欲押
一“糕”字，寻思六经竟未见有“糕”字，不敢为之。

《酉阳杂俎》：“焉耆九月九日麻撒。”

《十道志》：“临川郡，吴太平二年，分豫章之临汝、南城县
立。晋王羲之为临川内史，宅于郡城东偏。”荀伯子《临
川记》曰：“右军故宅，其地爽垲，山川若画。每重阳日，二
千石多萃于斯，旧宅及墨池犹存。”

《宋史河渠志》：“九月以重阳纪节，谓之登高水。”

《圣惠方》：治头风头旋。用九月九日菊华，暴干，取家糯
米一斗蒸熟，用五两菊华末搜拌，如常酝法。多用细
面麹为酒，候熟即压之，去滓，每暖一小盏服。
《闻见后录》：刘梦得作九日诗，欲用“糕”字，以《五经》中无
之，辍不复为。宋子京以为不然，故子京九日食糕，有
咏云：“飙馆轻霜拂曙袍，糗糍花饮𩰚分曹。刘郎不敢
题糕字，空负诗中一世豪。”遂为古今绝唱。

《苏轼集》：“岭南气候不常，余尝谓菊花开时即重阳，十
月初吉菊始开，乃与客作重九。”

苏文忠公与李公择书：“秋色佳哉”，想有以为乐。人生
为寒食重九，慎不可虚掷，四时之变，无如此节者。
《后山诗话》：“孟嘉落帽，前世以为胜绝。杜子美《九日》诗
云：‘羞将短发还吹帽，笑倩旁人为正冠’。”其文雅旷达，
不减昔人。谓诗非力学可致，正须胸中度世尔。
《本草图经》：“吴茱萸，木高丈馀，皮青绿色，叶以椿而阔，
厚紫色。”三月开花，红紫色。七八月结实，嫩时微黄，至
成熟则深紫。九月九日采。

《搜采异闻录》：唐文宗开成元年，归融为京兆尹，时两
公主出降，府司供帐事繁。又俯近上巳曲江赐宴，奏
请改日。上曰：“去年重阳取九月十九日，未失重阳之
意，今改取十三日可也。”且上巳重阳皆有定日，而至
展一旬。乃知郑谷所赋《十日菊》诗云“自缘今日人心
别，未必秋香一夜衰。”亦为未尽也。惟东坡公有“菊花
开时即重九”之语，故记其在海南蓺菊九畹，以《十月
望与客泛酒作重九》云。

《野客丛谈》：宋景文公曰：梦得尝作九日诗，欲用糕字，
思六经中无此字，遂止。故景文《九日诗》曰：“刘郎不敢
题糕字，虚负诗中一世豪。”余读《周礼疏》：“羞笾之实，糗
饼粉糍。”郑笺：“今之糍糕。”安谓六经中无此字邪？又观
扬雄《方言》亦有此字。苕溪渔隐谓古人九日诗，未有
用糕字，惟崔德符《和吕居仁》一诗，有“买糕沽酒”之语。
《岁时记》：京师士庶多于重九后一日再会，谓之小重
阳。

《四时占候》：“九月九日是雨，归路日有雨来年熟。”

《太平广记》：“孙夫人，三天法师张道陵之妻，炼金液还
丹，依太乙元君所授黄金之法，积年丹成，变形飞化，
无所不能。汉桓帝永寿二年丙申九月九日与天师
于阆中云台，白日升天，位至上真东岳夫人。”

《搜神记》：淮南全椒县有丁新妇者，本丹阳丁氏女，适
全椒谢家。其姑严酷，使役有程，不如限者笞捶不堪。
九月九日乃自经死，遂有灵响，发言于巫，祝曰：“念人
家妇女作息不倦，使避九月九日，勿用作事。”江南人皆呼为丁姑。九月九日咸以为息日，今所在祠之。
吴中有一书生，皓首称胡博士，教授诸生，忽复不见。
九月初九日，士人相与登山游观，闻讲书声，命仆寻
之。见“空冢中群狐罗列，见人即走。老狐独不去，乃是
皓首书生。”

《天上玉女记》：“魏济北郡从事掾弦超，中夜独宿，梦有
神女来从之，自称天上玉女，姓成公，字知琼，如此三
四夕，一旦显来游，姿颜容体，状若飞仙，遂为夫妇。后
泄漏其事，玉女遂求去，去若飞迅。超忧感积日，几至
委顿，去后五年，超奉郡使至洛，到济北鱼山下，遥望
曲道头有一车马，似知琼驰驱前至，果是也。悲喜交”
切，同来至洛，遂为室家，克复旧好。至太康中犹在，但
不日日往来，每于九月九日辄下，往来经宿而去。
《续仙传》：润州鹤林寺有杜鹃花，高丈馀，每春末烂漫，
节使宾僚，一城士庶无不赏玩者。时或见三女子红
裳艳妆，共游花下，俗传花神也。周宝镇浙西，谓道人
殷七七曰：“鹤林之花，天下奇绝，闻君能非时开花，今
重九将近，君能开此花副此日乎？”七七曰：“可。”乃前二
日宿鹤林寺中。中夜女子来谓七七曰：“妾为上元所
命，下司此花，今与道者共开之。”来日晨起，寺僧忽讶
花渐拆蕊，及九日，烂漫如春，乃以闻宝。一城士庶咸
惊之，游赏复如春间。

《龙川别志》：张安道知成都日，以医官自随，重九请出，
观药市，五更市方合而雨作，入五局观避之，至殿上，
见一道人临阶而坐，往就之，相问劳已，道人曰：“张端
明入蜀，今已再矣。”医曰：“始一至蜀耳。”曰：“子不知也。凡
人元气重十六两，渐老而耗，张公所耗过半矣。吾与
之夙相好，今见子，非偶然也。”解衣裾出药两圆曰：“一
圆可补一两气。”医曰：“张公虽好道，然性重慎，恐未信
也。”道人曰：“所以二圆，正为尔也。取一圆并水银一两，
纳铫中，以盏盖之，烧之良久，轧轧有声。揭盏以松脂
末投之，当有异，三投而药成，当知此非凡药也。”医径
归白公试之，如其言。每投松脂，焰起先所坐小亭，至
三投，焰如金色，倾出则紫金也。乃服其一圆，而使医
遍游成都，冀复遇焉。后见之孔明庙前，复得一圆药，
然服之亦无他异。